FI Euroopan unionin virallinen lehti L 295/178

KOMISSION ASETUS (EU) N:o 1130/2011,

annettu 11 päivänä marraskuuta 2011,

elintarvikelisäaineista annetun Euroopan parlamentin ja neuvoston asetuksen (EY) N:o 1333/2008 liitteen III muuttamisesta laatimalla unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan ja 30 artiklan 2, 3 ja 5 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä III säädetään unionissa elintarvikelisäaineissa (1 ja 2 osa), elintarvike-entsyymeissä (3 osa), elintarvikearomeissa (4 osa) ja ravintoaineissa tai niiden ryhmissä (5 osa), joihin elintarvikelisäaineita voidaan kyseisen asetuksen 4 artiklan 4 kohdan mukaan käyttää, hyväksyttyjen elintarvikelisäaineiden luettelojen laatimisesta ja kyseisten lisäaineiden käyttöä koskevista edellytyksistä. Kyseisten elintarvikelisäaineiden käytön tarkoituksena on toteuttaa teknologinen tehtävä elintarvikelisäaineissa, -entsyymeissä, -aromeissa tai ravintoaineissa.

(2) Asetuksen (EY) N:o 1333/2008 liitteeseen III sisältyvät elintarvikelisäaineet voidaan sijoittaa johonkin liitteessä I olevista lisäaineryhmistä elintarvikelisäaineen pääasiallisen teknologisen tehtävän perusteella. Kyseisen asetuksen 9 artiklan mukaan elintarvikelisäaineen sijoittaminen lisäaineryhmään ei kuitenkaan estä sen käyttämistä useisiin tehtäviin.

(3) Hyväksytyt elintarvikelisäaineet, joilla on elintarvikelisäaineissa kantaja-aineen tehtävä elintarvikkeiden muista lisäaineista kuin väri- ja makeutusaineista 20 päivänä helmikuuta 1995 annetun Euroopan parlamentin ja neuvoston direktiivin 95/2/EY (2) mukaisesti, sekä niiden käytön edellytykset olisi sisällytettävä asetuksen (EY) N:o 1333/2008 liitteessä III olevaan 1 osaan, sillä niiden on todettu olevan elintarvikelisäaineiden sisällyttämistä unionin luetteloihin ja lisäaineiden käyttöä koskevien yleisten edellytysten ja erityisesti kyseisen asetuksen 6 artiklan 1 kohdan a alakohdan mukaisia.

(4) Direktiivissä 95/2/EY olevaan sallittujen kantaja-aineiden ja kantajaliuottimien luetteloon sisältyvät elintarvikelisäaineet, joilla on jokin muu elintarvikelisäaineen tehtävä kuin kantaja-aineena toimiminen, sekä samat käyttöä koskevat edellytykset olisi sisällytettävä asetuksen (EY) N:o 1333/2008 liitteessä III olevaan 2 osaan. Kyseiseen luetteloon olisi sisällytettävä myös muut elintarvikelisäaineet, joilla on jokin muu kuin kantaja-aineen tehtävä.

(5) Elintarvike-entsyymeistä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1332/2008 (3) tarkoitetuissa elintarvike-entsyymeissä käytettäväksi hyväksytyt elintarvikelisäaineet ja kantaja-aineet sekä niiden käyttöä koskevat edellytykset olisi sisällytettävä asetuksen (EY) N:o 1333/2008 liitteessä III olevaan 3 osaan.

(6) Elintarvikelisäaineet, jotka on hyväksytty käytettäviksi elintarvikearomeissa direktiivin 95/2/EY nojalla, sekä niiden käyttöä koskevat edellytykset olisi sisällytettävä asetuksen (EY) N:o 1333/2008 liitteessä III olevaan 4 osaan, sillä niiden on todettu olevan kyseisen asetuksen 6 artiklan mukaisia.

(7) Vitamiinien, kivennäisaineiden ja eräiden muiden aineiden lisäämisestä elintarvikkeisiin 20 päivänä joulukuuta 2006 annetussa Euroopan parlamentin ja neuvoston asetuksessa (EY) N:o 1925/2006 (4), ravintolisiä koskevan jäsenvaltioiden lainsäädännön lähentämisestä 10 päivänä kesäkuuta 2002 annetussa Euroopan parlamentin ja neuvoston direktiivissä 2002/46/EY (5), erityisravinnoksi tarkoitetuista elintarvikkeista 6 päivänä toukokuuta 2009 annetussa Euroopan parlamentin ja neuvoston direktiivissä 2009/39/EY (6) ja erityisruokavaliovalmisteisiin ravitsemuksellisessa tarkoituksessa lisättävistä aineista 13 päivänä lokakuuta 2009 annetussa komission asetuksessa (EY) N:o 953/2009 (7) määritellyissä ravintoaineissa käytettäviksi hyväksytyt elintarvikelisäaineet ja kantaja-aineet sekä niiden käytön edellytykset olisi sisällytettävä asetuksen (EY) N:o 1333/2008 liitteessä III olevan 5 osan A jaksoon. Muut elintarvikelisäaineet, joilla on muu kuin kantaja-aineen tehtävä, olisi myös sisällytettävä kyseiseen luetteloon sellaisen teknologisen tarpeen perusteella, jota ei ennakoitu asetusta (EY) N:o 1333/2008 hyväksyttäessä.

(8) Direktiivissä 95/2/EY olevaan imeväisten ja lasten ruuissa sallittujen elintarvikelisäaineiden luetteloon sisältyvät elintarvikelisäaineet, joilla on ravintoaineissa elintarvikelisäaineen tehtävä, sekä samat käyttöä koskevat edellytykset olisi sisällytettävä asetuksen (EY) N:o 1333/2008 liitteessä III olevan 5 osan B jaksossa olevaan luetteloon. Luetteloa olisi täydennettävä siten, että otetaan huomioon elintarvikealan tiedekomitean 13 päivänä kesäkuuta 1997 antama lausunto äidinmaidonkorvikkeisiin, vieroitusvalmisteisiin ja lastenruokiin käytettäväksi tarkoitettujen ravintoainevalmisteiden lisäaineista (8).

(9) Avoimuuden ja johdonmukaisuuden vuoksi olisi vahvistettava erityisiä sääntöjä elintarvikelisäaineiden käyttöä elintarvikelisäainevalmisteissa, elintarvike-entsyymivalmisteissa ja ravintoainevalmisteissa koskevista edellytyksistä.

(10) Sulfiittien, bentsoaattien, polysorbaattien, sorbitaaniesterien ja sakkaroosiesterien kaltaiset aineet olisi lueteltava asetuksen (EY) N:o 1333/2008 liitteessä III; elintarvikelisäaineiden saantia ravinnon kautta Euroopan unionissa koskevan, komission vuonna 2001 laatiman raportin (9) mukaan kyseiset aineet ovat kolmannen tason seulonnan läpikäyneitä ja aiheuttavat huolta ADI-arvon suhteen. Kyseisten aineiden käyttöä koskevat edellytykset voidaan tarkistaa Euroopan elintarviketurvallisuusviranomaisen antaman lausunnon jatkotoimena arviointiohjelmassa, joka on perustettu hyväksyttyjen elintarvikelisäaineiden uudelleenarviointiohjelman perustamisesta annetulla komission asetuksella (EU) N:o 257/2010 (10) ja joka sisältää muun muassa aineiden saantia koskevan arvioinnin.

(11) Asetuksen (EY) N:o 1333/2008 liitteessä III lueteltujen elintarvikelisäaineiden eritelmät, jotka koskevat alkuperää, puhtausvaatimuksia ja muita tarvittavia tietoja, vahvistetaan elintarvikkeissa sallittujen väriaineiden erityisistä puhtausvaatimuksista 22 päivänä joulukuuta 2008 annetussa komission direktiivissä 2008/128/EY (11), elintarvikkeissa sallittujen makeutusaineiden erityisistä puhtausvaatimuksista 17 päivänä kesäkuuta 2008 annetussa komission direktiivissä 2008/60/EY (12) ja elintarvikkeiden muiden lisäaineiden kuin väri- ja makeutusaineiden erityisistä puhtausvaatimuksista 27 päivänä elokuuta 2008 annetussa komission direktiivissä 2008/84/EY (13).

(12) Koska eräitä valmisteita on käytetty jo vuosikymmeniä, olisi säädettävä tämän asetuksen voimaantuloa seuraavasta kahdenkymmenenneljän kuukauden pituisesta siirtymäkaudesta, jotta elintarvikealan toimijat voisivat mukautua asetuksen (EY) N:o 1333/2008 liitteessä III, sellaisena kuin se on muutettuna tällä asetuksella, olevassa 2 ja 3 osassa ja 5 osan A jaksossa säädettyihin vaatimuksiin. Olisi säädettävä tämän asetuksen voimaantuloa seuraavasta kahdeksantoista kuukauden pituisesta siirtymäkaudesta, jotta elintarvikealan toimijat voisivat mukautua liitteessä III, sellaisena kuin se on muutettuna tällä asetuksella, olevassa 1 ja 4 osassa säädettyihin vaatimuksiin.

(13) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Asetuksen (EY) N:o 1333/2008 muuttaminen

Korvataan asetuksen (EY) N:o 1333/2008 liite III tämän asetuksen liitteellä.

2 artikla

Siirtymätoimenpiteet

Sallitaan valmisteiden, jotka eivät ole asetuksen (EY) N:o 1333/2008 liitteessä III, sellaisena kuin se on muutettuna tällä asetuksella, olevan 2 osan, 3 osan ja/tai 5 osan A jakson mukaisia, saattaminen markkinoille kansallisten säännösten mukaisesti kahdenkymmenenneljän kuukauden ajan tämän asetuksen voimaantulopäivästä. Elintarvikkeita, jotka sisältävät tällaisia kyseisenä aikana laillisesti markkinoille saatettuja valmisteita, saadaan pitää kaupan, kunnes varastot on myyty loppuun.

Sallitaan valmisteiden, jotka eivät ole asetuksen (EY) N:o 1333/2008 liitteessä III, sellaisena kuin se on muutettuna tällä asetuksella, olevan 1 ja 4 osan mukaisia, saattaminen markkinoille direktiivin 95/2/EY liitteiden I–IV säännösten mukaisesti 31 päivään toukokuuta 2013. Elintarvikkeita, jotka sisältävät tällaisia kyseisenä aikana laillisesti markkinoille saatettuja valmisteita, saadaan pitää kaupan, kunnes varastot on myyty loppuun.

3 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 2 päivästä joulukuuta 2011.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä marraskuuta 2011. Komission puolesta José Manuel BARROSO Puheenjohtaja

(1) EUVL L 354, 31.12.2008, s. 16.

(2) EYVL L 61, 18.3.1995, s. 1.

(3) EUVL L 354, 31.12.2008, s. 7.

(4) EUVL L 404, 30.12.2006, s. 26.

(5) EYVL L 183, 12.7.2002, s. 51.

(6) EUVL L 124, 20.5.2009, s. 21.

(7) EUVL L 269, 14.10.2009, s. 9.

(8) Opinion of the Scientific Committee on Food on Additives in nutrient preparations for use in infant formulae, follow-on formulae and weaning food, Reports of SCF (40th series, 1998).

(9) Komission raportti – Elintarvikelisäaineiden saanti ravinnon kautta Euroopan unionissa, KOM(2001) 542 lopullinen.

(10) EUVL L 80, 26.3.2010, s. 19.

(11) EUVL L 6, 10.1.2009, s. 20.

(12) EUVL L 158, 18.6.2008, s. 17.

(13) EUVL L 253, 20.9.2008, s. 1.